En ukendt gerningsmand forsøgte natten til torsdag 3. maj at bryde en hæveautomat op i Øster Hurup. Nu beder politiet befolkningen om hjælp til at genkende manden.

Nordjyllands Politi forsøger at finde ud af, hvem det var, der klokken 02.47 om natten den 3. maj forsøgte at bryde en hæveautomat op. Overvågningsbilleder viser manden i fuld gang med at bryde ind i hæveautomaten, som er muret ind i facaden på Kystvejen 51 i Øster Hurup i Hadsund. Hæveautomaten var dog sikret, og derfor lykkedes det aldrig manden at gennemføre sin plan. Og selvom politiet har et godt indtryk af, hvordan manden ser ud, ved de ikke, hvem han er. - Vores efterforskning har ikke afdækket hans identitet. Og derfor efterlyser vi ham nu med billede, siger politikommissær fra Nordjyllands Politi, Preben Møller Genkender du manden, så kontakt Nordjyllands Politi på telefon 114.